Campania electorală i-a costat pe cei 14 candidați din primul tur al prezidențialelor peste 70 de milioane de lei. Cei mai mulți bani au fost cheltuiți de partide și alianțele politice, în jur de 69 de milioane de lei, în timp ce candidații independenți au avut cheltuieli de campanie în valoare de aproape 580.000 de lei. Iar cei care nu au reușit să strângă cel puțin 3% din voturi rămân cu cheltuiala, pentru că, potrivit legii, Autoritatea Electoral Permanentă nu decontează sub acest prag.

Valoarea totală a contribuţiilor depuse de competitorii electorali pentru finanţarea campaniei la alegerile prezidenţiale din data de 10 noiembrie este de 70.258.904,02 lei, anunţă Autoritatea Electorală Permanentă într-un comunicat citat de Agerpres.

Potrivit sursei citate, din această sumă, 69.679.729,11 lei reprezintă totalul contribuţiilor electorale ale partidelor politice, alianţelor politice şi ale organizaţiilor cetăţenilor aparţinând minorităţilor naţionale, iar 579.174,91 lei - valoarea totală a contribuţiilor electorale ale candidaţilor independenţi.

Viorica Dăncilă (PSD) - 18.210.500 lei

Klaus Iohannis (PNL) - 18.000.000 lei

Mircea Diaconu (Alianţa UN OM) - 16.294.924,80 lei

Dan Barna (USR PLUS) - 7.449.531,31 lei

Theodor Paleologu (PMP) - 7.068.975 lei

Viorel Cataramă (Dreapta Liberală) - 1.300.000 lei

Ramona-Ioana Bruynseels (Partidul Puterii Umaniste) - 803.398 lei

Alexandru Cumpănaşu (independent) - 559.174,91 lei

Kelemen Hunor (UDMR) - 445.000 lei

John-Ion Banu (Partidul Naţiunea Română) - 85.000 lei

Bogdan Stanoevici (independent) - 20.000 lei

Cătălin Ivan (Alternativa pentru Demnitate Naţională) - 14.400 lei

Ninel Peia (Partidul Neamul Românesc) - 8.000 lei

Sebastian Popescu (Partidul Noua Românie) - 0 lei

Autoritatea Electorală Permanentă precizează că au dreptul la rambursarea cheltuielilor electorale doar competitorii electorali care au obţinut minimum 3% din totalul voturilor valabil exprimate, şi anume: Kelemen Hunor (UDMR), Klaus Iohannis (PNL), Theodor Paleologu (PMP), Viorica Dăncilă (PSD), Mircea Diaconu (Alianţa UN OM) și Dan Barna (USR PLUS).